
ROZSUDOK V MENE SLOVENSKEJ REPUBLIKY Okresný súd Poprad, sudca JUDr. Dagmar Soliarová, v opatrovanskej veci osoby A. B., nar. XX.XX.XXXX, bytom C. XX/XX, XXX XX D. E., zast. opatrovníkom pre toto konanie Mgr. Jaroslavom Kákošom, vyšším súdnym úradníkom Okresného súdu Poprad, v konaní začatom na návrh E. F., nar. XX.XX.XXXX, bytom G. XXXX/XX, XXX XX H., o obmedzenie spôsobilosti na právne úkony, takto rozhodol: I. Súd o b m e d z u j e spôsobilosť na právne úkony u A. B., nar. XX.X.XXXX, bytom D. E., C. XX/ XX, toho času umiestnenej v Domove sociálnych služieb Spišské Hanušovce tak, že menovaná nie je schopná vykonávať právne úkony, súvisiace s dohľadom a rozhodovaním o zdravotnej starostlivosti v súvislosti s jej liečbou alebo liečbou jej blízkej osoby, ani konať právne úkony súvisiace s jej sociálnou starostlivosťou, nie je schopná dávať informatívny súhlas so zdravotnou starostlivosťou. Ďalej nie je schopná vykonávať majetkoprávne úkony, nakladať s nehnuteľnosťami, nadobúdať nehnuteľnosti, prevádzať ich, zaťažovať právami tretích osôb a bremenami, nakladať s majetkom, uzatvárať zmluvy, preberať pôžičky, úvery a iné záväzky, spočívajúce v peňažnom plnení, nie je schopná nakladať so žiadnou finančnou hotovosťou, nie je schopná preberať dôchodok, či iné finančné platby, preberať listové, či balíkové zásielky. Taktiež nie je schopná konať pred štátnymi orgánmi, orgánmi verejnej správy, finančnými inštitúciami, bankovými inštitúciami a inštitúciami poskytujúcimi služby. II. Súd u s t a n o v u j e A. B. opatrovníčku v osobe E. F., nar. X.X.XXXX, bytom G. XX, H., ktorej v y m e d z u j e rozsah práv a povinností tak, že táto je povinná a oprávnená za menovanú vykonávať všetky právne úkony samostatne v tých oblastiach, v ktorých bola A. B. obmedzená spôsobilosti na právne úkony. III. Opatrovníčka je p o v i n n á podávať súdu pravidelne správu raz ročne a to vždy k 31. decembru príslušného roka o nakladaní s majetkom nesvojprávnej. IV. Slovenská republika n e m á nárok na náhradu trov konania. V. Žiaden z účastníkov n e m á nárok na náhradu trov konania. odôvodnenie: 1. Tunajšiemu súdu bol doručený návrh na obmedzenie spôsobilosti na právne úkony u A. B.. Navrhovateľka E. F. svoj návrh odôvodnila tým, že menovaná je jej matka, nemá iných príbuzných, ktorí by sa ňu mohli postarať, pričom menová trpí duševnou poruchou trvalého charakteru. Jej matka bola niekoľkokrát hospitalizovaná na psychiatrickom oddelení, na základe lekárskych správ jej matka nie je schopná bývať sama, nie je v jej schopnostiach porozumieť právnym a iným úkonom spojených s riešením sociálnej situácie. Nie je schopná nakladať s finančnými prostriedkami, nechápe vážnosť svojho zdravotného stavu. Jej matka nedodržiavala lekárom stanovené dávkovanie liekov, došlo
k niekoľkým incidentom v bytovom dome, kde jej matka bývala, nakoľko rušila nočný kľud, odcudzovala cudzie veci, k susedom sa nesprávala adekvátne. Navrhovateľka bola zo strany ošetrujúceho lekára jej matky poučená o jej zdravotnom stave a o potrebe 24-hodinovej zdravotnej starostlivosti. Nakoľko matka hospitalizáciu odmieta, navrhovateľka podala návrh na obmedzenie spôsobilosti na právne úkony svojej matky. 2. Na pojednávaní navrhovateľka poukázala na svoj návrh a závery znaleckého posudku. Uviedla, že jej matka nie je schopná samostatne fungovať, a to vo vzťahu k domácnosti aj vo vzťahu k jej zdravotnému stavu. Jej matka je úplne odkázaná na trvalú starostlivosť a v dôsledku alzheimerovej demencie u nej dochádza aj k tomu, že vôbec nechápe dianie okolo seba. K zhoršeniu jej zdravotného stavu došlo už v roku 2024, pričom od augusta 2024 je jej matka umiestnená v DSS Spišské Hanušovce. Vzhľadom na závery znaleckého posudku navrhovateľka navrhuje obmedzenie menovanej spôsobilosti na právne úkony. 3. Súd s poukazom na ust. § 240 CMP ustanovil menovanému procesného opatrovníka pre toto konanie v osobe Mgr. Jaroslava Kákoša. Procesný opatrovník doporučil návrhu vyhovieť. 5. Zo záverov znaleckého posudku vyplýva, že A. B. trpí diagnostikovanou demenciou typu Morbus Alzheimer s progresiou organických zmien a nepriaznivou prognózou. Podľa objektívnej anamnézy je zmätená, dezorientovaná, nesamostatná, s potrebou 24 hodinovej opatery. Stavy zmätenosti sú spojené s agitovanosťou, neprimeraným správaním, ťažšie usmerniteľná. Osobnosť menovanej javí známky pokročilej degradácie osobnosti, so stredne ťažkým defektom intelektu ako aj stredne ťažkým mnesticko – kognitívnym defektom pri degeneratívnej demencii Morbus Alzheimer. Pri demencii ide o globálnu deterioráciu jedincových intelektových, emocionálnych a kognitívnych funkcií v stave neporušeného vedomia. Jedná sa o progresívnu chorobu mozgu, pri ktorej mozog postupne čoraz viac degeneruje. Nie je schopná starať sa o svoje potreby, potrebuje trvalú a kompletnú opateru okolia, čo potvrdzuje diagnózu stredne ťažkej demencie. V rámci Alzheimerovej demencie u nej dochádza aj k poruchám afektivity v zmysle manickej symptomatologie, s nadmernou aktivitou, zrýchleným PMT, tupou eufóriou, agresívnymi prejavmi, pričom k chorobnosti bola nekritická, bez náhľadu. Počas znaleckého vyšetrenia pri pravidelnom užívaní psychofarmák v zariadení DSS pod dozorom symptómy svedčiace pre manickú poruchu neboli priekazné. U menovanej ide o stav trvalý s nepriaznivou prognózou, pri ktorej sa nedá očakávať zlepšenie stavu. Preto znalkyňa doporučila obmedziť menovanú spôsobilosti na právne úkony a to v oblastiach zdravotnej starostlivosti súvisiacej s jej liečbou alebo liečbou jej blízkej osoby, v sociálnej starostlivosti, doporučila obmedzenie v oblasti majetkovoprávnych úkonov a to disponovať s finančnou hotovosťou, disponovať s hnuteľným a nehnuteľným majetkom, preberať dôchodok či iné finančné platby a preberať listové či balíkové zásielky, pri udeľovaní plných mocí, zastupovaním pred úradmi, súdmi, vykonávať dedičské úkony či spisovať závet. 6. V zmysle § 243 ods. 2 CMP súd vzhliadol osobu, o ktorej spôsobilosti sa koná. Súd na základe vyššie cit. zák. ustanovenia vzhliadol Máriu Zastkovú. 7. Podľa § 10 ods. 2 Občianskeho zákonníka, ak fyzická osoba pre duševnú poruchu, ktorá nie je len prechodná alebo pre nadmerné požívanie alkoholických nápojov alebo omamných prostriedkov či jedov je schopná robiť len niektoré právne úkony, súd obmedzí jej spôsobilosť na právne úkony a rozsah obmedzenia určí v rozhodnutí. 8. S poukazom na zistený skutkový stav súd obmedzil A. B. v spôsobilosti na právne úkony v takom rozsahu ako je uvedené vo výrokovej časti tohto rozsudku. 9. Podľa § 248 ods. 1 CMP konanie o obmedzení spôsobilosti na právne úkony je spojené s konaním o ustanovenie opatrovníka. Podľa § 248 ods. 2 CMP ak súd rozhodne o obmedzení spôsobilosti na právne úkony, vo výroku rozsudku vymedzí rozsah, v akom spôsobilosť na právne úkony obmedzil a ustanoví opatrovníka. 10. Súd ustanovil menovanej opatrovníka v osobe jej dcéry E. F., ktorej zároveň ustanovil povinnosť predkladať súdu správy o nakladaní s majetkom vždy k 31.12. toho-ktorého roku.
11. Podľa § 251 ods. 1 CMP trovy dôkazov platí štát. S poukazom na uvedené súd rozhodol, že Slovenská republika nemá nárok na náhradu trov konania. 12. O trovách konania rozhodol podľa § 52 CMP. Poučenie: Proti tomuto rozsudku je prípustné odvolanie, ktoré možno podať do 15 dní od jeho doručenia v 3 vyhotoveniach, a to prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Účastníci, ktorí sa vzdali práva podať odvolanie, toto právo nemajú.

